khistorydata/jeongjo-sjw-relations huggingface dataset:
정조 8년
李時秀。以御營廳言啓曰。本廳來九月十月兩朔應立後部後司屬黃海道五哨軍兵。八月二十五日。京中逢點。九月初一日。與右司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 8년
李時秀。以御營廳言啓曰。本廳字內病幕。連爲摘奸。則自活人署至永渡橋近處。病人一名出來無依。故一幕造給。使之奠接。舊幕中十二處十八名。差病撤還。新舊幕合爲一百七處之意。敢啓。傳曰。知道。
정조 8년
金宇鎭。以賑恤廳言啓曰。東南西北部字內及兩活人署出幕病人中。抄出無依之類。前出幕病人四百七十三口內。男女老壯四百二十二口。每口粥米四升式。男女弱五十一口。每口粥米二升式。合米十一石六斗。再巡畢分給。新出幕病人四百八口內。男女老壯三百六十六口。每口粥米四升式。男女弱四十二口。每口粥米二升式。合米十石四斗八升。初巡分給之意。敢啓。傳曰。知道。
정조 8년
以領議政鄭存謙初度呈辭。不允批答。王若曰。溫綸累宣。期卿心之或悟。懇牘忽至。慨予誠之未孚。不以敦迫爲嫌。莫曰疾病難强。顧今國事多艱之日。豈是元輔言退之時。坐巖廊而贊一人。語其職則巨川有舟楫之利。經邦國而撫百姓。論其道則元首賴股肱之良。逮小子承丕緖之初。果誰爲相。簡廷臣董庶官之望。惟乃克賢。豈料范平章之告病。乃有裵晉公之辭官。覽疏懇而暫許調治。方須遄復之喜。計年紀而未及遲暮。固非釋負之時。嗟。寡躬敷心腹之誠。前旣誕告。以大臣體羽翼之念。今何遽辭。慰釋甚勤。庶遜謙之毋固。責任旣重。豈去就之自輕。所辭宜不允。故玆敎示。想宜知悉。知製敎李鎭恒製進
정조 8년
甲辰六月二十六日辰時。上御三善齋。右副承旨入侍時。右副承旨李時秀。記事官沈晉賢。記注官金健修。記事官李崑秀。以次進伏訖。上曰。右承旨入侍。賤臣承命出傳。與右承旨金宇鎭偕入。上命判付諸公事訖。命退。諸臣以次退出。
정조 8년
行都承旨李崇祐坐。行左承旨朴祐源坐。右承旨金思穆坐。左副承旨金宇鎭坐直。右副承旨李時秀坐直。同副承旨黃昇源坐。注書沈晉賢仕直一員未差。假注書朴能源仕。事變假注書安邁權。
정조 8년
朴祐源啓曰。新除授刑曹判書權噵。吏曹參議趙鼎鎭。除拜後過三日。不爲出肅。依定式推考警責。仍卽牌招察任。何如。傳曰。允。
정조 8년
李時秀啓曰。左副承旨鄭東俊。今日不爲仕進。牌招。何如。傳曰。允。
정조 8년
以左副承旨鄭東俊牌不進罷職傳旨。傳于李時秀曰。許遞。前望單子入之。
정조 8년
黃昇源啓曰。掌令安鼎大。引避退待。已至多日。尙未處置。事甚未安。除在外疏批及傳旨未下外。大司憲徐晦修。卽爲牌招。以爲處置之地。何如。傳曰。允。
정조 8년
金宇鎭。以訓鍊都監言啓曰。本局字內諸處。連爲摘奸。則今日。無病人出來者。舊幕爲一百九十三處之意。敢啓。傳曰。知道。
정조 8년
金宇鎭。以禁衛營言啓曰。本營字內病幕。今日摘奸。則自南伐院至大峴近處。病人四名又爲出來。故隨其無依者。二幕新造添補。使之奠接。舊幕中十五處三十七名。差病撤還。新舊幕合爲三百三十五處之意。敢啓。傳曰。知道。
정조 8년
金宇鎭。以御營廳言啓曰。本廳字內病幕。連爲摘奸。則自活人署至永渡橋近處舊幕中十二處。二十八名。差病撤還。舊幕爲九十五處之意。敢啓。傳曰。知道。
정조 8년
以領議政鄭存謙再度呈辭。不允批答。王若曰。渙誥已宣。惟造朝之是望。巽牘申徹。何困我之至斯。復此諄諄。毋或邁邁。惟卿持心謹約。慮事周詳。先後知人。班旣躋於卿月。寡躬繼緖。卜初協於金甌。間許樞司之養閑。初非相捨。重畀巖廊之隆寄。實欲仰成。云胡注意冞篤之餘。遽有奉身以退之懇。當天時敲赫之際。雖或營衛之小諐。値朝象泮渙之辰。豈宜重負之遽釋。予所知卿者在。卿何負予而歸。於戲。語其行藏。大臣無潔身之義。論以道理。君子有鞠躬之誠。須亟斷巽讓之章。以共濟屯艱之會。所辭宜不允。故玆敎示。想宜知悉。知製敎申思運製進
정조 8년
甲辰六月二十七日辰時。上御誠正閣。都承旨入侍時。行都承旨李崇祜。記事官沈晉賢車亨衢。記注官金健修。以次進伏訖。上命書傳敎曰。昨日。卽卿等進見日次也。卿等皆引義不出。顧今元子。知思日開。凡於言動起居。政宜隨處導牖。卿等雖欲引義於相職。豈或逡巡於本任。玆遣承旨。諭予至意。卿等勿復控辭。分日如例進見事。承旨傳諭于元子輔養官左議政右議政。仍傳曰。同副承旨傳諭于左相。右副承旨傳諭于右相。命退。承史以次退出。
정조 8년
甲辰六月二十七日巳時。上御誠正閣。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上謂行任曰。觀爾神色。病狀似未差愈矣。行任曰。臣之病症。尙未快祛矣。上曰。爾其出去調病。持此綸綍冊子。趁再明日書入。可也。仍命退。諸臣以次退出。
정조 8년
行都承旨李崇祜坐。行左承旨朴祐源坐。右承旨金思穆坐。左副承旨金宇鎭坐直。右副承旨李時秀坐直。同副承旨黃昇源坐。注書沈晉賢仕一員未差。假注書朴能源仕直。事變假注書安邁權仕。
정조 8년
李時秀啓曰。禁衛營將官來言。今日本營軍兵。日次私習云矣。敢啓。傳曰。雨勢如此。後日次爲之。
정조 8년
李時秀啓曰。御營廳將官來言。今日本廳軍兵。日次私習云矣。敢啓。傳曰。雨勢如此。後日次爲之。
정조 8년
傳于金思穆曰。禮房承旨。馳詣懿陵。奉審摘奸以來。
정조 8년
傳于黃昇源曰。左副承旨入侍。
정조 8년
黃昇源啓曰。掌令安鼎大。引避退待。已至多日。尙未處置。事甚未安。除在外疏批未下傳旨未下外。大司憲徐晦修。卽爲牌招以爲處置之地。何如。傳曰。允。
정조 8년
金宇鎭啓曰。假注書朴能源。身病猝重。勢難察任。今姑改差。何如。傳曰。允。
정조 8년
朴能源改差。代以李敬行爲假注書。
정조 8년
沈晉賢病。代以白師謹爲假注書。
정조 8년
以副應敎李兢淵。副校理李東郁。副修撰朴廣源牌不進罷職傳旨。傳于黃昇源曰。只推。
정조 8년
黃昇源啓曰。玉堂上下番俱空。已至多日。事甚未安。副應敎李兢淵。副校理李東郁。副修撰朴廣源。旣有只推之命。卽爲牌招。推移入直。何如。傳曰。允。
정조 8년
李時秀。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲二名。故二幕結給。而十六名。差病撤幕。新舊幕合爲一百八十七處之意。敢啓。傳曰。知道。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處。病人六名又爲出來。故隨其無依者。二幕新造添補。使之奠接。舊幕中十一處。三十五名。差病撤還。新舊幕合爲三百二十六處之意。敢啓。傳曰。知道。
정조 8년
李時秀。以御營廳言啓曰。本廳字內病幕。連爲摘奸。則活人署近處舊幕中二處。五名差病撤還。舊幕爲九十三處之意。敢啓。傳曰。知道。
정조 8년
金宇鎭。以漢城府言啓曰。涉疑疾新舊病人中。向差與已差還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。以領議政鄭存謙三度呈辭。傳于金宇鎭曰。不允批答。王若曰。昨宣再諭之批。冀卿心之或回。今見三辭之單。慨予志之不諒。實非所望於今者。此豈可退之時耶。念昔爰立之初。旣簡心之非偶。逮玆重卜之後。果注意之何如。得之天而樂易寬平。夙著雅望。措於事而練達綜密。蔚有華猷。惟近年濟民之方。多賴廟謨之區劃。顧平日體國之悃。尤期世道之鎭安。豈料胥命尋箚之餘。乃有引疾祈免之擧。雖朝廷適値多事。是豈難安之端。而去就或近占便。恐欠相須之義。況時艱非止一兩。何卿單至于再三。六對之賓席久虛。莫近日若。八路之簿書多滯。奈國事何。時憂與疾病俱深。惟巽牘縱有以也。君道倚輔相爲治。而渙誥寧可已乎。宜竭濟屯之誠。毋懷嘉遯之志。於戲。念大臣同休戚之義。豈忍若斯。思古人有進退之憂。庶幾改止。勉副至意。亟斷來章。所辭宜不允。故玆敎示。想宜知悉。知製敎臣申思運製進
정조 8년
同副承旨黃昇源書啓。臣敬奉聖諭。馳往傳諭于東部建德坊景慕宮契。元子輔養官議政府左議政李福源所住處。則以爲。臣於縮伏俟勘之中。忽玆千萬匪意。近密之臣。臨宣聖諭。以元子宮進見分日如例之意。縷縷辭敎。反復鄭重。臣擎讀再三。惶隕感激。莫省置躬之所。顧臣職忝輔養。誠切愛戴。隨時瞻望之願。豈非日夕所耿耿。而去就之際。廉防至重。相職未解之前。實無冒入淸禁之望。特諭之下。祗承末由。伏地戰恐。不知所達。謹當更瀝肝血。以俟處分云矣。敢啓。傳曰。知道。
정조 8년
右副承旨李時秀書啓。臣敬奉聖諭。馳往傳諭于南部明禮坊洞契。元子輔養官議政府右議政金熤所住處。則以爲。臣方在請譴乞免。蹙伏俟命之中。職名未遞之前。義不敢冒入脩門。昨日日次進見之禮。亦未免曠闕。區區延頸之忱。只自瞻望憧憧。而揆以義分。悚惕冞切。卽者近密之臣儼臨。十行之諭誕宣。責之以勿復控辭。勉之以如例進見。臣且感且惶。益無所容措。顧今所祈祝而仰望者。曲垂體諒之恩。亟施譴遞之典。以開臣進身之路。俾得以自效於本任。則實天地生成之大造也。伏地惶隕。不知所達云矣。敢啓。傳曰。知道。
정조 8년
左議政李福源。右議政金熤箚曰。伏以。臣等昨具短籲。仰干崇聽。斥黜之命。竦息以俟。伏奉批旨。不惟不準所請。辭敎諄複。勉飭嚴重。隕越感激。不省攸措。惟其自處之義。終不容因仍蹲冒。以重無忌憚之誅。方擬宿齋蠲誠。畢瀝肝膈。以祈天地父母之曲垂體諒。不意十行恩綸。近臣齎傳。以元子宮進見事。反復開諭。明示去就之義。俾免曠闕之罪。所以眷顧而指導者。眞如慈父之詔迷子。雙擎九頓。感愧交竝。臣等俱以蒙陋之質。猥忝輔養之任。古人所謂傅德義保身體之責。無一稱塞。區區所自效者。惟是一月一次輪覲之禮而已。近尺衣之座。瞻溫文之姿。雖無輔導之實效。粗慰愛戴之忱誠。未入也屈指而待日。旣退則動色而相賀。伏況日昨筵中。親奉聖敎。近於學言學步之節。大有日就月將之慶。入瞻之願。視前益切。日次頉稟。寧容有是。而顧臣等目下情地。實有萬萬不獲已者。尸素之愧積矣。憤誤之著矣。朝綱由臣等隳矣。世道由臣等淆矣。雖聖慈屢賜寬赦。奈公議之至嚴何。雖公議不卽駁正。奈私心之難安何。人雖無似。職是具瞻。其進其退。上關國體。一邊連章祈免。一邊束帶赴朝。處義乖謬。擧措苟簡。其爲駭觀聽而羞朝廷。豈細故也。虛銜在身。動輒罣礙。誨諭之下。祗承無路。莫伸耿結之忱。重犯違慢之誅。震悚怵惕。置躬無地。玆敢不避煩猥。冒死聯籲。伏乞聖上。俯賜諒察。亟遞臣等議政之任。俾得以隨例效誠於輔養之職。不勝大願。取進止。答曰。省箚具悉卿等之懇。大臣去就。所係如何。何爲而作此深引之擧耶。予不多詰。卿等諒之。輔養之任。何關於廊廟。而輪次進見。未免因此遷延。卿等何不念及於此。況今秋序隔日。新涼欲生。左右輔導。此政其時。卿等何暇言私。卿等安心勿辭。卽起視事。以副予顒企之至意。仍傳于金思穆曰。此批答。遣史官。傳諭于元子輔養官左右相。
정조 8년
甲辰六月二十八日卯時。上御三善齋。左副承旨入侍時。左副承旨金宇鎭。記事官沈晉賢。記注官金健修。記事官李崑秀。以次進伏訖。上曰。所抄日記。今至何境耶。宇鎭曰。幾盡爲之。今日內似可畢役矣。上命書榻敎曰。明日親政爲之。又命書傳敎曰。親政處所。以宣政殿爲之。仍命退。承史以次退出。
정조 8년
甲辰六月二十八日巳時。上御誠正閣。左承旨入侍時。行左承旨朴祐源。假注書朴能源。記注官金健修。記事官李崑秀。以次進伏訖。上曰。連日東風。傷穀必多。予心之憂。曷有其極。今玆之雨。幸而周洽。言念民事。誠歡誠喜矣。祐源曰。此正所謂好雨知時者矣。上曰。卿今日何不早爲仕進乎。祐源曰。臣所掌編摩之役未訖。故不能趁早仕進矣。上曰。前二直學許。亦令催促書進。可也。仍命退。諸臣以次退出。
정조 8년
甲辰六月二十八日酉時。上御誠正閣。左承旨入侍時。行左承旨朴祐源。假注書朴能源。記注官金健修。記事官李崑秀。以次進伏訖。上命書傳敎曰。都政在明。兩司山林外。在外及未肅拜疏批未下人。竝許遞。又命書左右相箚批訖。命退。諸臣以次退出。
정조 8년
行都承旨李崇祜坐。行左承旨徐有防坐直。右承旨金宇鎭坐。左副承旨李時秀坐。右副承旨金載瓚坐。同副承旨李謙煥坐直。注書沈晉賢病一員未差。假注書鄭觀輝仕朴能源仕直。事變假注書金孝建仕。
정조 8년
以校理李祖承牌不進罷職傳旨。傳于李謙煥曰。只推。
정조 8년
李崇祜。以吏曹言啓曰。今日都目政事時。堂上不可不備員。而參判李敬養病不來。令政院卽爲牌招。使之同參政事。何如。傳曰。允。
정조 8년
親臨都政。吏批。判書趙時俊參判李敬養參議黃昇源。行都承旨李崇祜進。正郞曺允大。佐郞趙濟魯李度謙。假郞廳金潭任希鐸林孝源金珍恪李松心金良倜進。以曺允大爲吏曹正郞。吏曹佐郞趙濟魯李度謙仍任事。承傳。右承旨金思穆今加嘉善加資事。承傳。崔守魯爲兵曹正郞。李趾馨爲掌苑別提。韓德彬爲引儀。鄭華淳爲南原府使。李趾馨爲軍資主簿。崔鎭一爲軍器主簿。李晢爲朔州府使。宋益休爲定平縣監。具世赫爲郭山郡守。李甲龍爲旌義縣監。李松心爲金郊察訪。沈達漢爲慈仁縣監。權綝爲仁同府使。延豊君單李𡊠。咸春君單李昌運。李厚老爲掌苑別提。金載孟爲長興主簿。任希默爲掌樂主簿。尹可基爲司饔直長。崔熽爲司饔直長。鄭聖鵠爲明川府使。金百彬爲咸從府使。趙鉉爲三登縣令。李元謙爲三水府使。李邦運爲高原郡守。李奭培爲洪原縣監。鄭㵙爲熙川郡守。具膺爲戶曹正郞。李錫祺爲社稷令。尹行晉爲高山察訪。尹承烈爲安邊府使。鄭龍祚爲義盈直長。金熙朝爲主簿。張齊斗爲平海郡守。金爔爲順川郡守。趙象存爲井邑縣監。李祖承爲校理。林錫喆爲承旨。鄭東杓爲軍資直長。徐命存爲內資奉事。李師漢爲東部奉事。張齊賢爲興陽縣監。李弼培爲昆陽郡守。金就行爲奉常僉正。閔義爀爲會寧府使。成穎爲成歡察訪。金敍九爲獻納。鄭景祚爲持平。李尙載爲正言。宋俊載爲正言。白東俊爲寧邊府使。沈基泰爲洪州牧使。李寬鼎爲尙衣主簿。柳烶爲泰陵直長。尹光碩爲軍資奉事。尹在醇爲執義。呂善亨爲司諫。沈公權爲禮賓奉事。李榮運爲靖陵直長。韓光傳爲監察。金東範爲龜城府使。曺命楫爲富寧府使。閔永喆爲慶興府使。沈趾賢爲穩城府使。李得駿爲通津府使。朴昌朝爲司藝。宋煥德爲禮曹正郞。徐命珪爲陽川縣監。權惠應爲儀賓都事。許濈爲監察。李秉喆爲景慕宮令。李德懋爲積城縣監。李夏保爲橫城縣監。鄭宅潤爲禁府都事。金啓淳爲尙瑞直長。宋時淵爲思陵令。安春君爀爲冬至兼謝恩使。金尙集爲副使。李頤祥爲書狀。李趾馨爲監察。趙駿逵爲祥原郡守。黃翼振爲長鬐縣監。鄭殷祥爲典牲奉事。姜儐爲義盈奉事。李日運爲兵曹正郞。李寬鼎爲刑曹佐郞。徐有隣爲內醫提調。金啓淳爲司僕主簿。申史源爲軍資主簿。金履厚爲執義。洪克浩爲持平。朴廣源爲獻納。崔起謙爲禮曹正郞。蔡弘履爲大司憲。丁範祖爲大司諫。洪聖淵爲殷山縣監。李英澤爲尙瑞副直長。兪彦悌爲三陟府使。劉度興爲敬陵令。李祖承爲應敎。金憙爲兵曹參判。李英澤爲尙瑞直長。鄭瑀爲尙衣主簿。沈公燁爲司饔主簿。韓世裕爲沔川郡守。李濟萬爲江東縣監。朴健陽爲恩津縣監。李景溟張至默金鼎命爲典籍。申大龜承文著作單付。李潞秀爲尙瑞副直長。尹龜錫爲廣興副奉事。南漢昌爲戶曹佐郞。沈公燁爲監察。洪夏俊爲長陵令。南羲老爲宗廟副奉事。魏光軫爲淑陵奉事。洪成源爲司饔主簿。金履容爲永禧殿令。李在容爲監役。李厚老爲東部都事。朴廣源爲吏曹佐郞。權之彦爲掌令。李敬行白師謹爲典籍。安邁權爲獒樹察訪。申處文爲義盈主簿。姜世鷹爲肇慶廟別檢。愼性眞爲翼陵別檢。李得休爲徽陵別檢。吳彦謨爲昌陵參奉。李趾亨爲恭陵參奉。金麟淳爲長寧殿參奉。南履範爲章陵參奉。尹定基爲敦寧參奉。蔡徵殷爲定陵參奉。羅東善爲典獄參奉。宋碩欽爲監役。李東野爲昭寧園守奉官。金樂誠爲仁明園守奉官。
정조 8년
兵批。判書李在協進。參判蔡弘履入直進。參議尹承烈進。參知柳誼進。右副承旨李時秀進。正郞鄭益祚外司上直進。崔鎭夏進。徐美修相避狀移送吏曹。李秉喆進。佐郞李秀夏。洪進。金鳳顯入直進。李書九進。副司直單鄭尙淳李柱國徐有大朴祐源。以金爔爲訓鍊正。李運祥爲順天營將。金思穆爲副摠管。金道煥爲忠壯將。閔有洙爲訓鍊判官。李明奎爲洪忠監營中軍。黃命耇爲高嶺僉使。南履五爲訓戎僉使。閔百恒爲安東營將。李觀賢爲全州營將。李潤元爲江華中軍。鄭尙淳爲知事。金得源爲加里浦僉使。安福臣爲東里僉使。趙鳳獜爲車嶺僉使。李顯昌爲注文僉使。姜晉一爲吾乂浦僉使。鄭厚成爲老江僉使。劉克寬爲乶下僉使。林夏成爲委曲僉使。金采淑爲碧團僉使。高命采爲淸城僉使。姜德輝爲彌助項僉使。郭禎垕爲原春監營中軍。田見龍爲上土僉使。張玹奎爲昌洲僉使。金繼曾爲文山萬戶。申潚爲蛇梁萬戶。李春英爲梨津萬戶。陳泰邦爲位羅萬戶。崔德徵爲知世浦萬戶。沈鑏爲全羅兵虞候。閔修益爲忠翊將。李永秀爲都摠經歷。韓潤國爲薪智島萬戶。金宗振爲梨洞萬戶。鄭德祚爲靑水萬戶。李珍國爲長木浦別將。元道亨爲黃龍別將。梁宗海爲金烏別將。丁錫獜爲林土別將。金鼎九爲長壽別將。鄭宇璧爲兼司僕將。李夏保爲羽林將。李鎭國爲訓鍊僉正。韓有春爲漢江別將。朴來迪李喆奎黃千一爲五衛將。張致相爲西平浦萬戶。金光兌爲玉浦萬戶。姜漢範爲助羅浦萬戶。宋觀休爲宣傳官。李永秀爲訓鍊副正。李弘遠爲羅州營將。金煥爲伐登萬戶。趙心泰爲宣傳官。朴孝晉爲都摠都事。金樂祜爲都摠都事。韓應儉爲訓鍊判官。申啓文爲主簿。康壽聃爲景福將。全命爲慶熙將。林濟遠爲北評事。方處行爲訓鍊判官。李海昇韓義協姜守性爲主簿。李溏爲都摠經歷。洪檊爲宣傳官。柳晦源爲都摠都事。韓應儉爲宣傳官。李厚在爲訓鍊判官。李彦默爲別害僉使。具達遠爲楸坡萬戶。宋觀休爲都摠都事。李昌會爲訓鍊判官。林擎翰爲僉正。朴孝晉爲宣傳官。李敬暹爲訓鍊主簿。尹守默爲中樞經歷。李星會爲都摠都事。金鎭垕爲五衛將。洪允復張重吉爲訓鍊主簿。李漢明爲北虞候。鄭信達爲訓鍊正。曺翰振鄭周珹權正遇爲主簿。鄭湋爲都摠都事。鄭獜采爲訓鍊主簿。尹𡊠金玹趙義鎭李基敬爲武兼。元宅鎭李益懋爲部將。陳景文爲守門將。李昌會爲都摠經歷。金慶喆爲部將。鄭宅慶爲守門將。權熻爲忠翊將。元光厚爲訓鍊判官。安橚爲大丘營將。李鼎勳爲武兼。任聖說爲宣傳官。閔心爀沈錞爲宣傳官。申光亨吳顯忠爲武兼。金樂命金昊吉爲武兼。申相文爲西道參軍。元景華爲南道參軍。李顯邦洪燮仁金宗鉉爲部將。韓世孟金宗珣高道喆爲守門將。訓鍊主簿林夏成單付。本院去官。副護軍李柱華李㷜單付。副護軍金道煥。副司直金思穆鄭東浚。副司果徐侃修。副護軍鄭景曾具世德柳大源金光運尹在醇曺遠振李兢淵魚錫齡柳鎭恒。副司直金魯鎭徐有隣李在簡金履素徐有寧金華鎭徐有慶嚴璹沈豐之尹蓍東洪秉聖徐晦修南玄老林錫喆金敍九鄭景祚李東郁權裕。副司果李頤祥權以綱孟至大柳頤玄李埦沈能翼。能麽兒郞廳具興遠單付。張集紹爲訓鍊判官。鄭爀爲主簿。李曄爲廣梁僉使。趙益傅爲登山僉使。李必壽爲白峙僉使。李弘逵爲馬島萬戶。副司直金憙單付。馬馬海里權管兪國柱。小農堡權管李光運。三千權管韓錫祺。乾原權管姜承文。乫軒洞權管梅啓玉。於汀灘權管任漢基。楸仇非權管邊澤濟。大坡兒權管曺夏集。吾於權管鄭達春。甲巖權管金振玉。廟洞權管劉光漢。黃土岐權管金益權。
정조 8년
白師謹陞六。代鄭觀輝爲假注書。
정조 8년
李敬行陞六。代朴能源爲假注書。
정조 8년
傳于李文源曰。職務相妨。左承旨許遞。前望單子入之。
정조 8년
兵曹參判前望單子入之。金思穆落點。
정조 8년
承旨前望單子入之。徐有防李謙煥落點。
정조 8년
以左承旨徐有防牌不進罷職傳旨。傳于李時秀曰。處義過矣。更卽牌招。申飭行公。
정조 8년
傳于李謙煥曰。承旨房仍。
정조 8년
兵曹參議前望單子入之。宋煥喆落點。
정조 8년
兵曹參議前望單子入之。李文源落點。
정조 8년
玉堂前望單子入之。修撰柳孟養李鼎運。副校理李集斗沈樂洙。校理兪漢敬李顯靖。副修撰徐美修落點。
정조 8년
吏曹正郞前望單子入之。李度謙落點。
정조 8년
義禁府啓目。吏曹佐郞趙濟魯李度謙等原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎議處。何如。判付啓。付過放送。仍任前職。使之待明朝肅謝爲良如敎。
정조 8년
傳于李崇祜曰。吏曹參議前望單子入之。待下批牌招察任。
정조 8년
安邁權遷轉。代金孝建爲事變假注書。
정조 8년
以領議政鄭存謙四度呈辭。傳于趙興鎭曰。不允批答。王若曰。予辭已竭。凡慰諭者有三。卿心莫回。何遜讓之至四。安危斯係。去就豈輕。惟卿雅度疎襟。宏猷卓識。憂時之髮雖變。滿面精華。鎭俗之望逾隆。持身沖挹。頃當美恙之暫苦。幾連牘而丐閑。旋因溫諭之屢宣。遂臥閤而論道。所以倚畀者重。誰知朝象泮渙之憂。可見期望也深。遽致元輔辭巽之懇。疾病雖因無妄。必有良己之時。君臣亦如家人。所貴交孚之吉。苟有必可辭之義。豈曲副之或難。實無深自引之端。是敦迫之不已。矧今艱虞之溢目。尤急輔相之協心。國計民憂。有十分難支之勢。人心世道。無一毫可恃之形。詎緩拯救之方。宜亟鎭安之策。於戲。都人擧手。爭望司馬之重來。政簿成堆。留待姚崇之一出。須體托股肱之意。毋孤敷心腹之言。所辭宜不允。故玆敎示。想宜知悉。知製敎申思運製進
정조 8년
李崇祜。以吏曹言啓曰。宗廟秋享大祭及景慕宮朔祭大祝。以前校理姜忱朴宗來尹序東塡差。而時無職名。令該曹口傳付軍職。何如。傳曰。允。
정조 8년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 8년
金宇鎭。以訓鍊都監言啓曰。本局字內諸處。連爲摘奸。則漢北門外。病人一名出來。故結幕以給。而七名差病撤幕。新舊幕合爲一百八十六處之意。敢啓。傳曰。知道。
정조 8년
金宇鎭。以禁衛營言啓曰。本營字內病幕。今日摘奸。則自南伐院至大峴近處舊幕中六處。二十四名。差病撤還。舊幕爲三百二十處之意。敢啓。傳曰。知道。
정조 8년
金宇鎭。以御營廳言啓曰。本廳字內病幕。連爲摘奸。則永渡橋近處。病人一名出來無依。故一幕造結。使之奠接。新舊幕合爲九十四處之意。敢啓。傳曰。知道。
정조 8년
行都承旨李崇祜坐。行左承旨徐有防坐。右承旨安聖彬坐直。左副承旨李東馨未肅拜。右副承旨徐龍輔未肅拜。同副承旨金履禧坐直。注書沈晉賢病一員未差。假注書鄭觀輝仕朴能源仕直。事變假注書金孝建仕。
정조 8년
藥房都提調徐命善。提調徐有隣。右副承旨金載瓚。啓曰。昨日親臨大政。竟夕酬應。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。
정조 8년
傳于徐有防曰。同副承旨。馳詣受香所。奉審摘奸以來。
정조 8년
徐有防啓曰。新除授校理李顯靖。時在慶尙道安東地。副校理沈樂洙。時在平安道江東縣任所。修撰李鼎運。時在洪忠道新昌地。經筵入番事緊。竝斯速乘馹上來事。下諭。何如。傳曰。允。
정조 8년
安聖彬啓曰。掌令安鼎大。引避退待。已至多日。尙未處置。事甚未安。除在外外。大司憲蔡弘履。卽爲牌招。以爲處置之地。何如。傳曰。允。
정조 8년
徐有防啓曰。應敎李祖承。校理兪漢敬。副校理李集斗。修撰柳孟養。副修撰徐美修牌不進罷職傳旨。今方捧入。校理李顯靖。副校理沈樂洙。修撰李鼎運。俱在外。玉堂上下番俱空。已至多日。事甚未安。未差之代。政官卽爲牌招開政差出。待下批牌招入直。何如。傳曰。允。
정조 8년
徐有防啓曰。臣與同副承旨李謙煥伴直矣。以其親病。纔已陳疏出去。伴直無人。左副承旨李時秀。所當牌招入直。而拘於廳規。不得請牌。何以爲之。敢稟。傳曰。不爲仕進承旨竝許遞。前望單子入之。待下批牌招推移入直。
정조 8년
承旨前望單子入之。金履禧安聖彬落點。
정조 8년
傳于安聖彬曰。左副承旨入侍。
정조 8년
傳于安聖彬曰。左副承旨。聞有實𧏮云。院中苟艱。與陳疏承旨許遞。前望單子入之。
정조 8년
承旨前望單子入之。李東馨徐龍輔落點。
정조 8년
傳于李崇祜曰。吏兵批來待人。竝入侍。
정조 8년
有政。吏批。判書趙時俊受由。參判李敬養進。參議黃昇源牌不進。行都承旨李崇祜進。啓曰。判書趙時俊受由。參議黃昇源牌不進。小臣獨政未安。何以爲之。敢稟。傳曰。仍爲之。以洪宗藎爲獻納。曺遠振爲副應敎。權以綱爲副修撰。沈𨗚之爲兼引儀。典牲奉事鄭殷祥。司饔奉事鄭德濟相換。
정조 8년
兵批。判書李在協。參判金思穆病。參議李文源入直進。參知柳誼病。同副承旨金履禧進。副司果高宅謙權應範李萬榮鄭繼忠崔挺祥韓德亮金光天金泰輝竝單付。
정조 8년
金履禧啓曰。諫院許久闕啓。事甚未安。今日政。新除授臺諫。待下批。卽爲牌招。何如。傳曰。允。
정조 8년
安聖彬啓曰。新除授副應敎曺遠振。時在京畿驪州地。副修撰權以綱。時在京畿橫城地。經筵入番事緊。竝斯速乘馹上來事。下諭。何如。傳曰。允。
정조 8년
安聖彬啓曰。玉堂上下番俱空。已至多日。事甚未安。新除授玉堂。竝卽牌招。以爲推移入直之地。何如。傳曰。允。
정조 8년
傳于徐龍輔曰。玉堂臺諫前望單子入之。
정조 8년
玉堂臺諫前望單子入之。應敎曺遠振。校理姜忱。副校理李錫夏。修撰李東郁。副修撰孟至大。司諫李行源。正言李益運鄭景祚落點。
정조 8년
金履禧啓曰。應敎曺遠振。時在京畿驪州地。經筵入番事緊。斯速乘馹上來事。下諭。何如。傳曰。允。
정조 8년
以刑曹坐不坐單子。傳于金履禧曰。判書出代間殺獄回啓。竝令次堂擧行。
정조 8년
以洪忠監司農形狀啓。傳于安聖彬曰。連日東風之餘。旋得甘霈云。言念民事。萬萬幸甚。雨後農形。遍問列邑。仍令各其守宰。躬審田野。詳細報來後狀聞。畿邑則旣雨旋晴。風不爲災云。而關西海西則只聞得雨形止。雨後農形。亦卽詳細登聞事。分付該道。
정조 8년
備忘記。長番內官金始采。承傳色差下。政院知悉。
정조 8년
吏曹啓目。三水府使李元謙等。除朝辭赴任事。行會何如。判付啓。前此申飭何如。而迂路諸邑。混請除辭朝。卿則推考。此啓目更爲磨鍊入啓。
정조 8년
以領議政鄭存謙五度呈辭。傳于李崇祜曰。不允批答。王若曰。溫批四宣。擬前席之申諭。遜牘五徹。慨中心之未孚。顧今日何如時耶。念國事無可言也。世道若下山之勢。非一人所可挽回。名義有掃地之嘆。嗟。百度由是頹敗。危棋失着。誰是奠一局之才。滄海無津。宜須濟萬斛之手。惟卿。名家世胄。王室藎臣。自先朝而逮事寡躬。素知其不渝一節。以宰列而擢置上相。已期以共貞多艱。斷斷兮國耳忘身。立朝勵忠謹之操。恂恂若言不出口。居家著恬約之風。豈意倚毗之方隆。遽見辭遜之益固。進退際理亂斯係。期勉鞠躬之忠。君臣間誠信素孚。奚爲奉身之請。以平日憂國如家之念。亶宜與我共治。況此時扶顚持危之謨。其將捨卿何恃。於戲。大官義在體國。固知去就之不輕。時事日覺阽危。盍念大小之交勉。積瘁致無妄之節。縱難造朝而經邦。善攝占勿藥之休。何妨臥閤而論道。毋替玆命。亟斷來章。所辭宜不允。故玆敎示。想宜知悉。知製敎金載瓚製進
정조 8년
吏曹口傳政事。以申鴻周爲康津縣監。
정조 8년
徐龍輔。以吏曹言啓曰。新除授慶興府使閔永喆戶奴呈狀內。矣上典老母。今年七十六歲矣。法不當冒赴云。親年七十歲者。勿敍三百里外遠邑守令。載在法典。依例改差。何如。傳曰。允。口傳差出。
정조 8년
吏曹口傳政事。以李潤春爲慶興府使。
정조 8년
徐龍輔。以都摠府言啓曰。都摠管安春君烿。以秋享大祭永寧殿初獻官。今日隷儀時。禮曹晝仕進去之意。敢啓。傳曰。知道。
정조 8년
徐有防。以內醫院言啓曰。副提調李崇祜。今日問安。不爲進參。牌招。何如。傳曰。允。
정조 8년
徐龍輔。以吏曹言啓曰。昨日政武兼末仕申處文望。當以掌苑署別提付標。而誤以義盈庫主簿書啓。致有此不審之失。臣等不勝惶恐待罪。而原單子更爲付標以入之意。敢啓。傳曰。知道。勿待罪。
정조 8년
金履禧。以戶曹言啓曰。時御所各處墻壁垣宇。依定式發遣本曹正郞臣鄭昌老。與兵曹參知臣柳誼。正郞臣金鳳顯。東所衛將臣崔世達。西所衛將臣鄭聖甲。南所衛將臣金聲泰。北所衛將臣金敬身。眼同看審後。有頉處別單書入。而修改則擇日擧行。何如。傳曰。允。
정조 8년
徐龍輔。以訓鍊都監言啓曰。四津別將祿窠。以各軍門敎鍊官兼任。中間自兵曹權減矣。本局所管漢江別將。今以武藝出身久勤差送。則與兼任有異。漢江別將。依前付祿之意。分付該曹。何如。傳曰。允。
정조 8년
徐龍輔。以訓鍊都監言啓曰。久勤當次武藝別監趙漢喆洪重澤。本局別武士有闕代差定之意。敢啓。傳曰。知道。
정조 8년
金履禧。以訓鍊都監言啓曰。本局字內諸處。連爲摘奸。則自麻浦至漢北門外。病人出來者爲三名。故二幕結給。而九名差病撤幕。新舊幕合爲一百八十五處之意。敢啓。傳曰。知道。
정조 8년
金履禧。以禁衛營言啓曰。本營字內病幕。今日摘奸。則自南伐院至大峴近處。舊幕中三處九名。差病撤還。舊幕爲三百十七處之意。敢啓。傳曰。知道。
정조 8년
金履禧。以御營廳言啓曰。本廳字內病幕。連爲摘奸。則永渡橋近處。病人一名出來無依。故一幕造給。使之奠接。新舊幕合爲九十五處之意。敢啓。傳曰。知道。
정조 8년
同副承旨李謙煥疏曰。伏以。臣於待罪湖邑之日。得聞偏母病報。請由歸省。已過月餘。私計雖愜於扶護。公務實悚於瘝曠。不自意銀臺除命。忽下於夢想之外。恩出記簪。榮踰召綈。臣且惶且感。他不暇顧。竭蹶趨膺。只出伸分之忱。而第臣母病。積月沈痼之中。重添暑泄之症。飮啖全却。轉動須人。臣無他兄弟。獨自扶將。實無離捨供職之勢。卽接家信。夜來添症。又是非輕。促臣歸護。臣情爽飛越。按注不得。玆敢忙陳短章。徑出禁扃。伏乞聖慈。俯垂鑑諒。遞臣所帶之職。俾便救護。仍治臣擅離之罪。以肅朝綱。不勝幸甚。答曰。省疏具悉。爾其勿辭。救護母病。
정조 8년
甲辰六月三十日卯時。上御誠正閣。守令邊將復職初入仕入侍時。行左承旨徐有防。同副承旨李謙煥。假注書鄭觀輝朴能源。記事官李崑秀尹行任。寧邊府使白東俊。會寧府使閔義爀。朔州府使李晢。富寧府使曺命楫。穩城府使沈趾賢。仁同府使權琳。龜城府使金東範。通津府使李得俊。橫城縣監李夏保。長鬐縣監黃翼振。江東縣監李濟萬。殷山縣監洪聖淵。高山察訪尹行晉。成歡察訪成穎。南原府使鄭華淳。井邑縣監趙象存。恩津縣監朴健陽。慈仁縣監沈達漢。旌義縣監李甲龍。積城縣監李德懋。咸從府使金百彬。熙川郡守鄭㵙。順川郡守金爔。祥原郡守趙浚逵。郭山郡守具世赫。高原郡守李邦運。昆陽郡守李弼培。定平縣監宋益休。洪原縣監李奭培。興陽縣監張齊斗。金郊察訪李松心。獒樹察訪安邁權。昭寧園守奉官李東野。訓鍊正鄭信達。宣傳官沈錞閔心爀。武兼申光亨吳顯忠金樂命金昊吉。部將洪燮仁金宗鉉。守門將韓世孟金宗珣高道喆。西道參軍申相文。南道參軍元景華。羅州營將李弘遠。順天營將李運祥。江華中軍李潤元。北虞候李漢明。高嶺僉使黃命耇。訓戎僉使南履五。上土僉使田見龍。昌洲僉使張鉉達。別害僉使李彦默。加里浦僉使金得源。東里僉使安福臣。車嶺僉使趙鳳獜。注文僉使李顯昌。吾乂浦僉使姜晉一。彌助項僉使姜德輝。老江僉使鄭厚成。乶下僉使劉克寬。委曲僉使林夏成。碧團僉使金采淑。淸城僉使高命采。廣梁僉使李燁。登山僉使趙益傅。白峙僉使李必壽。伐登萬戶金㝡煥。楸坡萬戶具達遠。文山萬戶全繼曾。蛇梁萬戶申潚。梨津萬戶李春英。薪智島萬戶韓潤國。位羅萬戶陳泰邦。知世浦萬戶崔德徵。西平浦萬戶張敬相。助羅浦萬戶姜漢範。靑水萬戶鄭德祚。玉浦萬戶金光兌。梨洞萬戶金宗振。馬島萬戶李弘逵。長木浦別將李珍國。黃龍別將元道亨。金烏別將梁宗海。林土別將丁錫獜。長壽別將金鼎九。馬馬海里權管兪國柱。小農堡權管李光運。三千權管韓錫祺。乾原權管姜承文。乫軒洞權管梅啓玉。於汀灘權管任漢基。楸仇非權管邊澤濟。大坡兒權管曺夏集。吾材權管鄭達春。甲巖權管金振玉。廟洞權管劉光漢。以次進伏訖。上曰。守令次次進前奏職姓名。可也。寧邊府使白東俊等。以次進奏訖。退出。有防曰。藥房三提調。方爲來詣閤外矣。上曰。入侍。可也。賤臣承命出傳。與都提調徐命善。提調徐有隣。副提調李崇祜偕入進伏。上曰。右副承旨入侍。金載瓚進伏。命善進前曰。親臨大政。侵夜還宮。此時聖體。若何。上曰。一樣矣。命善等曰。寢睡水剌之節。夜來。若何。上曰。別無所損矣。命善曰。元子宮氣候。若何。上曰。日熱如此。不無暑症。而不至大段矣。上曰。昨政不小。物議云何。命善曰。大體好矣。上曰。兵判初當大政。邊將多窠。差擬不爽。有若熟手然。甚可尙矣。命善曰。今番政事。果善爲之云矣。上曰。昨政有可觀。白東俊之寧邊府使。白師謹之陞六。李東野之初入仕。誠可貴矣。金思穆之特命陞資。意實不偶。緬惟先朝甲辰。今値此歲之重回。烏可無此等收用之典乎。命善曰。聖敎誠然矣。上曰。邊將皆於階上。奏職名。可也。高嶺僉使黃命耇等。以次進奏訖。退出。上謂命善曰。領相五度呈辭已到。今日亦將以不允批答傳諭。而近無知製敎。如此時誰可製進乎。命善曰。玉堂中豈有無知製敎一人之時乎。知製敎外製進人。臣未知之矣。上曰。右副承旨製進。可也。仍命退。諸臣以次退出。
정조 8년
甲辰六月三十日酉時。上御三善齋。左副承旨入侍時。左副承旨金載瓚。假注書朴能源。記注官金健修。記事官李崑秀。以次進伏訖。上曰。新除授承旨承牌乎。載瓚曰。方到闕下云矣。仍奏曰。同副承旨金履禧。以前任金海府使。方在解由未出中。何以爲之。上曰。勿拘出牌。可也。出擧條仍命退。諸臣以次退出。
정조 8년
行都承旨沈豐之坐。行左承旨徐有防坐直。右承旨安聖彬坐。左副承旨趙興鎭坐直。右副承旨李文源坐。同副承旨未差。注書沈晉賢病一員未差。假注書鄭觀輝仕朴能源仕直。事變假注書金孝建仕。
정조 8년
李文源啓曰。抄啓文臣親試。以初二日爲之事。命下矣。處所以何處爲之乎。敢稟。傳曰。宣政殿爲之。
정조 8년
奎章閣啓曰。奉謨堂秋展拜吉日。自旬前至念前擇入事。命下矣。令日官推擇。則今七月十二日卯時。十七日卯時俱吉云。以何日擧行乎。敢稟。傳曰。十二日爲之。
정조 8년
安聖彬啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
安聖彬啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
徐有防啓曰。假注書朴能源。身病猝重。勢難察任。今姑改差。何如。傳曰。允。
정조 8년
朴能源改差。代以金泰熙爲假注書。
정조 8년
傳于徐有防曰。不爲仕進承旨許遞。前望單子入之。
정조 8년
承旨前望單子入之。沈豐之趙興鎭鄭景淳落點。
정조 8년
以同副承旨鄭景淳牌不進罷職傳旨。傳于安聖彬曰。許遞。前望單子入之。
정조 8년
傳于徐有防曰。禮房承旨入侍。
정조 8년
以領議政鄭存謙六度呈辭。傳于徐有防曰。不允批答。
정조 8년
以校理姜忱牌不進罷職傳旨。傳于徐有防曰。只推。
정조 8년
趙興鎭啓曰。玉堂上下番俱空。已至多日。事甚未安。校理姜忱。旣有只推之命。卽爲牌招入直。何如。傳曰。允。
정조 8년
以摠戎使狀啓。坡州長湍束伍軍兵。今秋操。令廟堂稟旨事。傳于趙興鎭曰。以草記稟處。
정조 8년
以守禦使合操。稟處狀啓。傳于趙興鎭曰。以草記一體。稟處。
정조 8년
傳于徐有防曰。坐直承旨入侍。
정조 8년
副司直金載瓚鄭東浚徐龍輔。
정조 8년
兵曹口傳政事。以李漢泰爲守禦中軍。
정조 8년
徐有防。以禮曹言啓曰。太廟展謁。每以春秋定式。取稟矣。今秋展謁吉日。以何間推擇乎。敢稟。傳曰。自旬前至念前擇入。可也。
정조 8년
徐有防。以禮曹言啓曰。景慕宮展拜。每以孟春孟秋。定式。取稟矣。今秋展拜吉日。以何間推擇乎。敢稟。傳曰。自旬前至念前擇入。可也。
정조 8년
安聖彬。以戶曹言啓曰。皇壇北墻低下處改築吉日。令日官推擇。則今月初三日辰時爲吉云。分付紫門監。以此日時始役。而亦令本曹郞廳。監董擧行。何如。傳曰。允。嚴飭郞官。着意看檢。使之速卽完築。雖是北營近處。而分授字內。則他營所管。限畢築。以禁御出番軍。量宜除出把守事。分付兵曹。可也。
정조 8년
安聖彬。以戶曹言啓曰。時御所各處墻壁垣宇雨漏處修改吉日。令日官推擇。則今月初八日卯時爲吉云。分付紫門監。以此日時始役。而亦令本曹郞廳。監董擧行。何如。傳曰。允。
정조 8년
趙興鎭。以訓鍊都監言啓曰。本局字內諸處。連爲摘奸。自弘濟院至漢北門外。病人出來者爲三名。故三幕結給。而五名差病撤幕。新舊幕合爲一百八十六處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處。病人八名。又爲出來。故隨其無依者。二幕新造添補。使之奠接。舊幕中九處三十一名。差病撤還。新舊幕合爲三百十處之意。敢啓。傳曰。知道。
정조 8년
趙興鎭。以御營廳言啓曰。本廳家內病幕。連爲摘奸。則自活人署。至永渡橋近處。舊幕中八處十三名。差病撤還。舊幕爲八十七處之意。敢啓。傳曰。知道。
정조 8년
趙興鎭。以守禦廳言啓曰。東西營入直作隊軍。今日卯時量。與禁衛營御營廳鄕軍。替代出直矣。本廳作隊軍一百三十六名。依前還付各色無料標下之意。敢啓。傳曰。知道。曾有閱軍容之命。渠輩勞役。亦宜有酬勸之擧。待涼生當有處分。以此預爲知悉。可也。
정조 8년
趙興鎭。以摠戎廳言啓曰。廣智營入直作隊軍。集春營入直作隊軍。今日卯時量。與訓鍊都監軍兵及御營廳鄕軍。替代出直矣。本廳作隊軍一百九十名。依前還付各色無料標下之意。敢啓。傳曰。依守廳草記批旨知悉。可也。
정조 8년
領議政鄭存謙。六度呈辭。不允批答。王若曰。溫諭屢宣。卿或深諒。辭章又至。予失所圖。此誠何時。若玆多誥。蓋惟君臣之義雖截。所貴上下之志交孚。苟有疾病則必辭。安在托股肱之義。是以夷險之不擇。乃效竭心膂之忠。王太尉之二十年秉勻。罔懷便訣之計。裴平章之三五日入閤。克副勉留之言。予以此期望於大臣。卿必有熟講於平日。那知祈免之懇。遽在聯箚之餘。宿疾乍添於勤勞。卿豈或無故而請告。朝象適會於泮渙。人必謂因此而去朝。蓋自槐棘之班初膺。已著蹇匪躬之譽。顧今酸醎之羹欲和。寧貽鼎缺足之歎。天時正屬於炎敲。何使予獨勞於上。王言已竭於重複。抑亦卿增惕于中。於戲。苟遐心之莫回。國其何賴。庶時艱之克濟。相亦惟終。須亟體敷心之言。更毋煩奉身之請。所辭宜不允。故玆敎示。想宜知悉。知製敎申思運製進
정조 8년
甲辰七月初一日辰時。上御誠正閣。禮房承旨入侍時。行左承旨徐有防。假注書朴能源。記事官李崑秀尹行任。以次進伏訖。上命書傳敎曰。同副承旨病勢。無以供劇云。許遞。前望單子入之。行任曰。每朔初一日。親試日子。取稟。當朔課試課講試官望筒。當爲書入。而日已向午。尙無仕進閣臣。以致啓辭及望筒之未免因此過時。雖未知實故之如何。而此是講製設置後。未有之擧。前後飭敎。不啻丁寧申複。而全沒對揚之意。顯有推諉之跡。是豈仰體我聖上作成董飭之至意也哉。臣竊爲之慨然。繼之以訝惑。臣伏見新印閣志。僚員互推許。用玉堂之例。此而不論。無以存閣規而重受敎。檢校直提學徐浩修。直提學朴祐源。從重推考。何如。上曰。近來閣事。殆無主管。互相推諉。日益怠忽。五日赴衙。昭載於揭板受敎。而昨日兩提學。皆不來參。二直學。雖因冊子事。特許在家校正。而檢校則雖未知有甚事故。其爲壞損閣規。將自此閣臣始矣。與其黽勉行公。曷若便宜調息。檢校直提學徐浩修。直提學朴祐源。一竝越俸一等。且欲備置檢校。以觀勤慢。提學未差及在外之窠。原任直提學吳載純。原任直閣金載瓚。竝以檢校啓下。與新啓下檢校直閣。竝卽牌招。以爲推移入直之地。可也。出擧條仍命退。諸臣以次退出。
정조 8년
甲辰七月初一日申時。上御誠正閣。坐直承旨入侍時。行左承旨徐有防。假注書朴能源。記事官李崑秀尹行任。以次進伏訖。上命書傳敎曰。同副承旨病勢。無以供劇云。許遞。前望單子入之。又命書榻敎曰。都承旨更爲牌招。仍命退。諸臣以次退出。
정조 8년
甲辰七月初一日初更。上御誠正閣。坐直承旨入侍時。左副承旨趙興鎭。假注書朴能源。記事官李崑秀尹行任。以次進伏訖。上曰。惠慶宮進服蔘薷順氣散二十貼製入。出榻敎命書榻敎曰。進御淸暑六和湯一貼煎入。又命書傳敎曰。右副承旨聞有應避之嫌。許遞。前望單子入之。上曰。新除授承旨牌招察任。出榻敎又下敎曰。親試試官金宇鎭。時無職名。令該曹口傳付軍職。出榻敎仍命退。諸臣以次退出。
정조 8년
行都承旨李亨逵坐。行左承旨李敬養坐。右承旨未差。左副承旨李時秀坐直。右副承旨趙興鎭坐直。同副承旨李文源坐。注書二員未差。假注書申馥仕李敬五仕直。事變假注書金孝建仕。
정조 8년
璿源殿展拜罷後。奎章閣政院藥房口傳問安。答曰。知道。
정조 8년
仍詣景慕宮展拜。入齋室後。奎章閣政院藥房口傳問安。答曰。知道。
정조 8년
大殿王大妃殿惠慶宮中宮殿世子宮。奎章閣政院口傳問安。答曰。知道。
정조 8년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
趙興鎭啓曰。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。率禮堂卿宰。來詣請對矣。傳曰。入侍。
정조 8년
趙興鎭啓曰。時原任閣臣有稟達事。來詣閤外請對矣。傳曰。入侍。
정조 8년
趙興鎭啓曰。諸承旨有稟達事。來詣閤外請對矣。傳曰。入侍。
정조 8년
承旨前望單子入之。李敬養李時秀落點。
정조 8년
吏曹參判參議前望單子入之。參判沈豐之。參議金宇鎭落點。
정조 8년
兵曹參議前望單子入之。安聖彬落點。
정조 8년
李時秀。以備邊司言啓曰。禮曹多有擧行事。而判書洪樂命在外未肅拜。令政院稟旨變通。開政差出。待下批牌招察任。何如。傳曰。允。前望單子入之。
정조 8년
禮曹判書前望單子入之。金魯鎭落點。
정조 8년
禮曹參議前望單子入之。金載瓚落點。
정조 8년
有政。吏批。判書趙時俊。參判沈豐之。參議金宇鎭。行都承旨李亨逵進。以徐有隣爲弘文提學。大提學單吳載純。世子師領議政鄭存謙。世子傅左議政李福源。黃景源爲左賓客。金鍾秀爲右賓客。吳載純爲左副賓客。鄭民始爲右副賓客。趙尙鎭爲輔德。金載瓚爲兼輔德。權爲弼善。李敬一爲兼弼善。李太亨爲文學。李度謙爲兼文學。成種仁爲司書。李集斗爲兼司書。沈晉賢爲說書。李崑秀爲兼說書。景慕宮提調單尹塾。李崇祜爲大司憲。安聖彬爲大司諫。李東郁爲執義。林濟遠爲司諫。閔彝顯金斗默爲持平。李師濂爲獻納。李秀夏李趾永爲正言。金履安爲掌令。李在簡爲刑曹判書。徐有防爲刑曹參判。吳載純爲奎章閣提學。鄭志儉爲直提學。李𡊠爲內醫提調。申史源爲監察。尹淑基李克永爲童蒙敎官。平安監司鄭民始。楊州牧使金鍾秀。靈光郡守李敬一。金城縣令李太亨。已上仍任事承傳。徐有隣爲右賓客。鄭志儉爲右副賓客。金履安爲進善。李祖承爲兼弼善。李頤祥爲文學。金熤爲奏請正使。金思穆爲副使。李兢淵爲書狀。金尙喆爲冊禮正使。金履素爲副使。冊禮都監都提調徐命善。提調鄭一祥金魯鎭李在協徐有寧竝單付。安春君烿雲峯君杺常溪君濬安恩君𤈻爲司饔副提調。申思運爲兵曹參議。奏請副使金思穆。冬至副使金尙集相換。李謙彬爲相禮。沈興永爲宗簿正。金熙朝爲兵曹佐郞。李顯默爲修撰。李英澤爲軍資主簿。李潞秀爲義盈主簿。校書提調單吳載純。尹龜錫爲尙瑞副直長。趙命喆爲尙瑞直長。冊禮都監郞廳李敬裕鄭昌老崔守魯鄭益祚李正模成雲柱。諮議單曺霖。
정조 8년
兵批。判書李在協。參判金思穆。參議安聖彬。參知柳誼。右副承旨趙興鎭進。以李命楫徐命瑞爲翊衛。李漵沈定鎭爲司禦。安鼎福崔興遠爲翊贊。金履九鄭東愈爲衛率。李喬年宋厚淵爲副率。李晩秀金載璉爲侍直。鄭大容南公轍爲洗馬。花陽君榷爲都摠管。宋載經爲副摠管。金㷞爲羽林將。副司果單鄭觀輝金泰熙。
정조 8년
桂坊前望單子入之。司禦李㻋落點。
정조 8년
備邊司薦望。嚴璹爲江華留守。
정조 8년
備忘記。江華留守嚴璹下直。長弓一張。長箭一部賜給。
정조 8년
注書沈晉賢遷轉。代申馥爲假注書。
정조 8년
朴能源改差。代李敬五爲假注書
정조 8년
李時秀啓曰。玉堂上下番俱空。已至多日。事甚未安。今日政新除授修撰李顯默。卽爲牌招入直。何如。傳曰。允。
정조 8년
傳于李時秀曰。軍士房承旨與尙衣提調入侍。
정조 8년
傳于趙興鎭曰。左副承旨與都提調三使臣戶曹判書春桂坊上下番。入侍。
정조 8년
以輔養廳別單。傳于趙興鎭曰。輔養官議政府左議政李福源。右議政金熤。各奴婢五口賜給。卽令該曹劃給後草記。輔養廳宮任錄事等。各兒馬一匹賜給。陪童等待年長。從自願收用。年久之後。或難記得。以此別單。錄置政院春坊日記。以爲憑考之地。書吏書寫使令水工等各米布題給。輔養廳陪童李快犬姜喆犬韓吉犬張辛犬金乭犬宋乙犬金慶犬金虎犬丁泰犬金金犬金雄犬韓鉄犬崔百犬崔昌犬金業犬。
정조 8년
趙興鎭。以禮曹言啓曰。王世子定名吉日。擇日以入事。纔已稟定矣。卽令日官推擇。則今七月初六日卯時。初八日午時俱吉云。以何日擧行乎。敢稟。傳曰。初六日爲之。
정조 8년
李時秀。以冊禮都監言啓曰。本都監都廳郞廳。洪州牧使沈基泰。世子侍講院文學李頤祥差下。使之察任。何如。傳曰。允。
정조 8년
李時秀。以冊禮都監言啓曰。王世子冊禮時。敎命文竹冊文製述官書寫官。敎命篆文玉印篆文書寫官實預差。竝別單書入之意。敢啓。傳曰。知道。
정조 8년
趙興鎭。以冊禮都監言啓曰。本都監監造官六員差出。別單書入之意。敢啓。傳曰。知道。
정조 8년
趙興鎭。以兵曹言啓曰。世子侍講院翊衛司員役等所佩信符。別單修整以入之意。敢啓。傳曰。知道。
정조 8년
趙興鎭。以訓鍊都監言啓曰。今日景慕宮展拜時。依兵曹節目。弘化門軍二十名及集春營軍五十名。廣智營軍五十名內。各留十名。待標信除出。臣率領排立於月覲門外。還宮後還入直之意。敢啓。傳曰。知道。
정조 8년
趙興鎭。以御營廳言啓曰。今七月初二日景慕宮展拜時。依兵曹節目。集春營入直軍二十名除出。領軍把摠洪健祚。哨官洪範源。領赴訓鍊都監都領陣。東營入直軍三十名除出。入直把摠李福遠。哨官方處行率領。宮大門外把守。而竝待標信出用。解嚴後還入直間。集春營哨官邊義邦。東營哨官金啓漢代直之意。敢啓。傳曰。知道。
정조 8년
敎江華留守嚴璹書。王若曰。寄一方保釐之托。惟難其人。總三路管轄之權。誰合是任。徒得君重。允諧僉謀。惟卿。蚤歲蜚英。名門趾美。休休焉公輔器量。可惜晩成。彬彬乎詩禮文章。見許時輩。自先朝夙荷知遇。逮寡躬已試可庸。睠彼沁都形便。實是天塹險隘。山河按表裏之勢。素稱兩京要衝。臺隍壯綢繆之謨。最爲三方節制。疎虞難一二計。念存苞桑。昇平垂百餘年。纔須盤錯。居留已設於洛邑。保障誰試於晉陽。玆授卿以江華府留守兼鎭撫使。三道水軍統禦使。卿其祗守關防。勉察方略。鍊軍卒而繕器械。立威信於五申。增堞壘而峙糇糧。重聲勢於一道。顧雅操自著於內庸。而通才何有於外試。於戲。恬嬉已久。莫云海晏而河淸。撫禦最難。實貴人和而地利。行且召矣。往惟欽哉。故玆敎示。想宜知悉。知製敎李鎭恒製進
정조 8년
領議政鄭存謙疏曰。伏以。元子宮封冊之禮。實宗廟社稷之大計也。百官萬民之同情也。臣等之筵奏箚陳。已自昨年。今焉閱春徂夏。秋已至矣。每承聖敎。過於鄭重。蓋有待於睿思之漸長。而向奉筵敎。學語學步。日就月將。臣等退而欣欣相賀。又伏見日前別諭之下輔養官者。有知思日開之敎。此誠前日聖敎之所以待者。莫大之慶。無疆之福也。盛禮之遲待今日。職以此耳。今不可一日虛徐。豫建早諭。亶爲宗社之重。封冊遲速。亦係所遇之時。岐嶷之姿。衣尺漸增。溫文之容。睿知益長。定位行禮之乃在今日。緩也非豫也。洪惟我列聖。積德累仁。聖繼神承。式至今休。我聖上。功光祖宗。德協天人。積慶發祥。乃於二聖流虹之月。篤生元嗣。睿智之姿。天日之表。開萬世之太平。係一國之人心。然國本雖定。而儲位未建。丕號已擧。而禮儀未備。臣等今日之請。質諸聖人。考之三代。按皇明之典禮。稽國朝之謨範。參之以國體時義。有不可不亟擧行者。聖王之孝。莫大於繼志。今玆錫羨之慶。卽祖宗之攸賜。陟降垂騭。泰運方來。對揚靈庥。惟在盛禮之亟擧。則眷佑之心。不可不仰答也。上奉長樂。兩聖含飴。今以嘉悅之心。日望慶禮之成。則企待之志。不可不仰承也。夫以帝王之世。當傳付之統。上有宗廟社稷之重。下有四海烝民之望。前有祖宗創垂之艱。後有子孫長久之計。豫建而早諭敎。三代所以有道之長也。保傅傳曰。太子之善。在於早諭敎與選左右敎得。而左右正則太子正。太子正而天下定矣。此天下之至言。其選左右之法。則有公少之親。丞弼之嚴。講讀僚屬之秩。然具員在於正名之後。則當此睿思日開之時。三代之制。不可不亟遵也。在昔亨嘉之會。治平之世。豫建太子。蚤定位號。乃所以壹民志。而繫天下之望也。我朝典禮。皆遵用皇明。而雖以大明會典皇太子冊立儀觀之。皇明之蚤定冊禮。爲宗社深長計。沖年行禮。斑斑可考。我朝亦遵而行之。壯國勢於磐泰。措世道於凝萃。尤是今日之先務。臣曾以時字之義。前後仰陳。非止一再。伏想淵衷。亦必記有。皇朝我朝之禮。不可不按而亟行也。名正則體重。位定則基鞏。國勢之尊。民志之繫。莫先於擧大禮而布大慶。顧今天休滋至。新秋已屆。吉慶近繞樞之節。休徵屬成物之會。以其禮則宜。以其時則可。正重离之位。建承華之號。此政宜亟。而不可緩者也。上自搢紳章甫。下逮皁隷婦孺。莫不延頸擧踵。咸曰。冊禮之行。今秋不可踰也。在朝在野。萬口一辭。人心所同。天意可見。聖人之順人心。所以順天心也。斷之以國體時義。又不可不亟擧而行之也。臣於前月。與時原任議定。擬於月初。率禮官登筵齊請。情病危苦。方在呈告俟勘之中。而此乃擧國小大顒望之情。已定之論。則何敢以臣等之蹙伏。而引日踰時。不卽建請也哉。玆敢薰沐治疏。仰塵崇聽。伏乞聖明。亟加深思。卽命有司。誕擧應行之冊禮。以副帀域之群情。宗社幸甚。臣民幸甚。答曰。省疏具悉卿懇。此是至重至大之邦禮。卿豈可言私。安心勿辭。入來面陳之也。仍傳曰。遣史官。傳諭于領議政。
정조 8년
左議政李福源。右議政金熤疏曰。伏以。臣等。日昨特諭之下。冒上聯籲。猥陳元子宮進見不敢承命之意。惶恐怵惕。歷日靡措。而竊伏惟念今日之事。有大於進見者。典禮所重。統序所本。宗廟社稷之所維繫。百官萬民之所祈望。不容以臣等之不能進。而引日踰時。不卽建請也。審矣。臣等縱不能率禮官登前席。面奉兪音。而良辰將屆。衆誠難遏。又安敢默以息乎。洪惟我祖宗。重光累洽。長發其祥。聖子神孫。繼繼繩繩。式至我殿下。盛德大業。克享天心。慶祿無疆。泰運方來。乃以吉月令辰。篤生我元子。非常之符表。不世之姿性。人心所屬。天意可知。邦籙啓靈長之徵。宗祊增鞏固之勢。八域含生之倫。咸有太平萬世之祝。然而丕號雖加。而儲位未建。國本雖定。而禮儀未備。正名之擧。不宜虛徐。而聖意每過於鄭重。縟禮尙稽於擧行。臣等不敢廣有援引。請以國體事理之不可緩者。歷擧而仰陳焉。后王建邦。自公卿至于大夫士。各有其位。各有其名。況以吾君之子之尊且貴。而可一日無其位無其名乎。不可緩者一也。今日錫羨之慶。卽皇天列祖之所眷佑。不早定位號。則豈所以對揚皇天之休命。寵受列祖之靈庥哉。不可緩者二也。殿下上奉兩聖。孝隆養志。舞彩之慶。含飴之樂。不亦盛乎。而欲致慈心之嘉悅。莫如盛禮之遄行。不可緩者三也。名正則體益重。位定則福益隆。百神之拱衛。萬姓之謳歌。自是日伊始。不可緩者四也。知思漸開。嗜好將萌。導迪誘掖。此政其時。賓師之任。講讀之官。秩然備員。朝夕而左右之。則豈不賢於一二賤臣之一月一覿。漫無實效哉。不可緩者五也。沖齡行禮。聖敎所難。而三王世子之見廟覲君。皆在襁褓之時。況今睿質夙就。步趨跪起。不待阿保者乎。不可緩者六也。國勢不尊。民志靡係。政當休明之世。尙有泮渙之形。于斯時也。擧大禮布大慶。則天休鼎新。協氣旁流。必有以壯國勢而萃民志。不可緩者七也。自有邦慶。三載于玆。中外臣庶之引領以望。翹足以待者。惟在於封冊盛典。相臣之奏。有司之請。亦旣屢矣。而一兪尙靳。今歲又半。大小群情。日夕抑鬱。臣等每當進見之日。瞻岐嶷之姿。仰溫文之相。退而相賀之餘。未嘗不以邦禮之遷就。悶然如渴也。顧今溽暑纔收。天氣方新。政屬萬品登成之初。又近千齡慶賀之節。亨嘉之會。吉慶所宜。建重离之號。正少陽之儀。以禮則吉。以慶則大。論以時義。不亦可乎。昔漢文元年。群臣請豫建太子。帝可之。朱子書之綱目。以爲天下後世法。今我殿下。光御已八載矣。其視文帝故事。可謂緩不可謂豫。顧臣等區區延頸之忱。固不後於漢臣。而以殿下明聖。豈不有以穆然遠覽。渙然大定乎。臣等見方縮伏祈免。不敢與聞朝儀。而王室一念。寤寐耿然。悠悠萬事。惟此爲大。輒敢齋沐治疏。仰塵崇聽。伏望聖明。上念宗社之計。下察臣民之誠。誕降明命。亟擧冊禮。以鞏億萬年泰山盤石之基。國家幸甚。答曰。省疏具悉卿等之懇。此是至重至大之邦禮。卿等豈可言私。安心勿辭。入來面陳之也。仍傳曰。遣史官。傳諭于左右相。
정조 8년
領府事金尙喆。判府事徐命善李徽之洪樂性等箚曰。伏以。大德得祿。邦休無疆。惟天惟祖宗。眷顧默祐。迺以太宗大王誕降世宗大王之寶齡。篤生我聖嗣。猗歟豈不休哉。自元子定號之日。宗社神人之所屬望。八域萬姓之所延頸。何關於冊禮遲速。而第伏念儲位至重。典禮至大。臣等之前後陳請。非止一二。每承筵敎。尙此遲遲。臣等雖甚愚迷。豈不知聖意攸在。而臣等謹按保傅篇。周成王之封爲太子。乃在襁褓之時。則以武王之大聖。未嘗以年歲之方在沖幼。而或忽建儲之大策。固何待漢有司早建之請也。況今元子。溫文之姿。近益岐嶷。干尺之衣。日漸長大。以至言語步趨。較之數月以前。逈有勝焉。輔養諸臣。未嘗不入而仰瞻。出而相慶。國家應行之禮。雖在寢床之初。尙不容少緩。矧玆睿質之儼然夙就乎。當此之時。政宜正位貳極。名號益尊。選置賓僚。輔導益廣。由是而諭敎我元良。鞏固我國勢。維繫我民心。則是所謂行一而三善具焉者也。仰惟聖孝篤至。盡誠殿宮。承歡致養。靡不用極。迨此吉辰。亟擧盛禮。則以殿宮止慈之情。嘉悅欣喜。當復如何。而我殿下養志之孝。亦豈有大於此。又況我寧考五十年治平。權輿於是年。兩聖人誕彌之月。同符於九秋。以此年以此時。而趾美承休。重啓我東方宥密之基。傳之悠久。垂之無窮。則洋洋陟降之靈。亦豈不悅豫在上。而曰予有後乎。以聖上無物不周之神運聖思。必不待臣等之煩瀆。而遲待之餘。不勝抑鬱。迺敢相率聯籲。伏乞聖明。亟降兪音。以副宗社臣民之望焉。答曰。省箚具悉卿等之懇。此是至重至大之邦禮。卿等與時任。入來面陳之也。仍傳曰。遣史官。傳諭于原任大臣。
정조 8년
工曹判書吳載純疏曰。伏以。元良定位。邦本永鞏。我東方億萬年無疆之休。實基於玆。中外含生。蹈忭惟均。況臣忝在邇列。獲覩盛典之斯擧。微忱頌祝。當復如何。仍伏念臣。俄於入侍。忽伏奉兩館大提學之命。驚惶爽惑。悸不自定。卽欲鑽地而不得也。噫。臣之至愚極陋。不才無文。聖明之所已俯燭。不待臣覼縷煩瀆。而其不合於此任。決矣。況今盛禮當前。典冊述作。有非尋常文字之可比。其所以鋪張。而贊揚之者。其責專在於文衡。而顧臣拙劣之筆力。魯莽之文詞。萬無堪承之望。此臣所以雖被方命之誅。而不敢爲冒膺之計者也。且先進宿硏。儲擬新望。出於臣右者。不可一二數。擧以授之。實叶輿誦。臣何敢苟貪一己之榮。以速妨賢之譏哉。蓋此典禮。實邦國大慶。而螻蟻賤臣。遭逢斯會。得效握管之役。豈非榮願之極。而反復思量。決難堪任。臣若嚴畏分義。不自控辭。使莫重文字。苟或緣臣而有所僨誤。則雖伏重憲。何可贖也。此臣之屢違嚴召。敢爲自畫者也。臣於治疏之際。又伏奉世子左副賓客奎章閣提學之命。天牌聯翩。一味違傲。雖出於萬不獲已。而罪戾益積。惶蹙冞深。玆敢隨詣闕外。略暴衷懇。仰瀆崇聽。伏乞天地父母。察臣言非出飾讓。念名器不可苟授。亟收臣新除職名。回授可堪之人。仍治逋慢之罪。以肅朝綱。千萬幸甚。答曰。省疏具悉。奏文撰出。豈容一日遲緩。卿其勿辭。斯速肅命。
정조 8년
甲辰七月初二日申時。上御重熙堂。軍士房承旨與尙衣提調入侍時。右副承旨趙興鎭。檢校直閣鄭東浚。假注書李敬五。記事官李崑秀尹行任。尙衣院提調朴祐源。以次進伏訖。上曰。今日以前。只知有嘉悅之心。今聞東宮之定號。憶昔愴懷。自不禁感淚之霑襟。逢此無前之慶。而倍覺懷事之難遣。予之心界。卿等庶幾諒之矣。祐源等曰。臣等伏承聖敎。下懷不能自抑。第今日。卽上下歡抃之日。幸乞寬懷。以副群情焉。上曰。春桂坊謄錄入之。崑秀承命出奉入。上曰。諮議單付望入之。賤臣承命奉入。上曰。今日桂坊入直爲誰。知入。賤臣承命出問。以翊衛徐命瑞。洗馬南公轍入直之意。仰達。上曰。冊禮都監會同坐起。何處爲之。斯速問入。而都提調留待之意。亦爲分付。賤臣承命出問還奏曰。會同則已於賓廳爲之。都提調則待令云矣。上曰。奏請使三使臣會同後。持奏文入侍事。分付。賤臣承命出傳。還入進伏。興鎭曰。王世子徽旨牌問安牌馬牌。今當造成。而取考前例。則趁冊禮時以入矣。今亦依此擧行乎。敢達。上曰。依爲之。出擧條祐源曰。冊禮時所進絳紗袍。本以大紅熟綃造製。而先朝乙未年。夏月則用亢羅。冬月則用貢緞事。定式矣。今番則何以爲之乎。上曰。此則待年長造製。可也。出擧條祐源曰。今此冊禮時所進靑玉圭等物。當爲造備。玉物所産各邑。依例卜定之意。敢此仰達矣。上曰。皆以儲位時所用之件用之。採玉等事。切勿爲之。可也。出擧條祐源曰。冊禮時所用玉物。皆以儲位時進御件用之事。命下矣。其中玉帶。本院則無所儲。勢將新備。而其他別單中各種。一依定例擧行之意。敢此仰達矣。上曰。胸背自內。姑以盡胸背用之。翼善冠待冠禮後造製。玉帶當用予在儲位時所用件。其他衣服函硯匣書案屛風等物。竝待年長造製。此乃節省之意。以此知悉擧行。只冊禮時所着件。依別單中點下者擧行。可也。出擧條又命書傳敎曰。春桂坊官舍修補間。春坊則輔養廳權接。桂坊則尙瑞院權接。尙瑞院。則姑令移接於典設司。仍命退。諸臣以次退出。